1. **เกณฑ์การจัดทำข้อมูลทางการเงินระหว่างกาล**

ข้อมูลทางการเงินระหว่างกาลนี้ได้จัดทำขึ้นในรูปแบบย่อและตามมาตรฐานการบัญชีฉบับที่ 34 (ปรับปรุง 2561) เรื่อง“การรายงานทางการเงินระหว่างกาล” รวมถึงการตีความและแนวปฏิบัติทางการบัญชีที่ประกาศใช้โดยสภาวิชาชีพบัญชี กฎระเบียบและประกาศคณะกรรมการกำกับหลักทรัพย์และตลาดหลักทรัพย์ และประกาศกรมพัฒนาธุรกิจการค้าที่เกี่ยวข้อง

ข้อมูลทางการเงินระหว่างกาลนี้จัดทำขึ้นเพื่อให้ข้อมูลเพิ่มเติมจากงบการเงินสำหรับปีสิ้นสุดวันที่ 31 ธันวาคม 2561 โดยเน้นการให้ข้อมูลที่เป็นปัจจุบันเกี่ยวกับกิจกรรม เหตุการณ์ และสถานการณ์ใหม่ๆ เพื่อไม่ให้ข้อมูลที่นำเสนอซ้ำซ้อนกับข้อมูลที่ได้รายงานไปแล้ว ดังนั้น ข้อมูลทางการเงินระหว่างกาลนี้ควรต้องอ่านควบคู่กับงบการเงินสำหรับปีสิ้นสุดวันที่ 31 ธันวาคม 2561

เพื่อความสะดวกของผู้อ่าน ข้อมูลทางการเงินระหว่างกาลฉบับภาษาอังกฤษได้ถูกจัดทำขึ้นจากข้อมูลทางการเงินระหว่างกาลฉบับภาษาไทยนี้ ซึ่งได้นำเสนอเพื่อวัตถุประสงค์ของการรายงานทางการเงินเพื่อใช้ในประเทศ

เริ่มตั้งแต่วันที่ 1 มกราคม 2562 บริษัทได้ถือปฏิบัติตามมาตรฐานการบัญชีและมาตรฐานการรายงานทางการเงินรวมถึงการตีความมาตรฐานการบัญชีและการตีความมาตรฐานการรายงานทางการเงินที่ออกและปรับปรุงใหม่โดยสภาวิชาชีพบัญชี ซึ่งมีผลบังคับใช้สำหรับรอบระยะเวลาบัญชีที่เริ่มในหรือหลังวันที่ 1 มกราคม 2562 ทั้งนี้ การนำมาตรฐานการบัญชีและมาตรฐานการรายงานทางการเงินรวมถึงการตีความมาตรฐานการบัญชีและการตีความมาตรฐานการรายงานทางการเงินที่ออกและปรับปรุงใหม่ดังกล่าวข้างต้นมาเริ่มถือปฏิบัติไม่มีผลกระทบที่เป็นสาระสำคัญต่อบริษัท

ฝ่ายบริหารของบริษัทอยู่ระหว่างการประเมินและพิจารณาผลกระทบจากมาตรฐานการรายงานทางการเงิน (กลุ่มเครื่องมือทางการเงิน) จำนวน 5 ฉบับและมาตรฐานการรายงานทางการเงินฉบับที่ 16 “สัญญาเช่า” ที่ออกใหม่ซึ่งจะมีผลบังคับใช้ในปี 2563 โดยบริษัทยังไม่ได้นำมาเริ่มถือปฏิบัติในการจัดทำข้อมูลทางการเงินระหว่างกาลนี้และไม่มีนโยบายในการนำมาเริ่มถือปฏิบัติก่อนวันที่มีผลบังคับใช้

1. **สรุปนโยบายการบัญชีที่สำคัญ**

บริษัทได้ใช้นโยบายการบัญชีที่สำคัญและวิธีการคำนวณต่างๆ ในการจัดทำข้อมูลทางการเงินระหว่างกาลสำหรับงวดสามเดือนและเก้าเดือนสิ้นสุดวันที่ 30 กันยายน 2562 และ 2561 เช่นเดียวกับที่ใช้ในการจัดทำงบการเงินสำหรับปีสิ้นสุดวันที่ 31 ธันวาคม 2561 ยกเว้น (1) การนำมาตรฐานการบัญชีและมาตรฐานการรายงานทางการเงินรวมถึงการตีความมาตรฐานการบัญชีและการตีความมาตรฐานการรายงานทางการเงินที่ออกและปรับปรุงใหม่ตามที่กล่าวใน  
หมายเหตุ 1 มาเริ่มถือปฏิบัติซึ่งไม่มีผลกระทบที่เป็นสาระสำคัญต่อบริษัทและ (2) นโยบายบัญชีส่วนเพิ่มเติมเกี่ยวกับเงินลงทุนชั่วคราวซึ่งได้แก่ เงินลงทุนในหน่วยลงทุนของกองทุนรวมซึ่งเป็นหลักทรัพย์ในความต้องการของตลาดที่บริษัทถือไว้เพื่อค้าซึ่งแสดงด้วยมูลค่ายุติธรรม บริษัทบันทึกกำไรหรือขาดทุนจากการวัดมูลค่ายุติธรรมของเงินลงทุนและกำไรหรือขาดทุนจากการจำหน่ายเงินลงทุนในงบกำไรขาดทุนเบ็ดเสร็จ ในกรณีที่มีการจำหน่ายบางส่วนของเงินลงทุนที่ถืออยู่ การคำนวณต้นทุนสำหรับเงินลงทุนที่จำหน่ายไปและเงินลงทุนที่ยังถืออยู่ใช้วิธีถัวเฉลี่ยถ่วงน้ำหนัก (มูลค่ายุติธรรมของหน่วยลงทุนคำนวณจากมูลค่าสินทรัพย์สุทธิของกองทุนรวมที่ออกหน่วยลงทุนนั้นซึ่งถือเป็นข้อมูลระดับ 1 ของลำดับชั้นมูลค่ายุติธรรม)

1. **รายการบัญชีกับบุคคลที่เกี่ยวข้องกัน**

รายการบัญชีที่มีสาระสำคัญที่เกิดขึ้นกับบุคคลที่เกี่ยวข้องกันสำหรับงวดสามเดือนและเก้าเดือนสิ้นสุดวันที่ 30 กันยายน 2562 และ 2561 มีดังนี้

|  |  |  |  |  |  |  |  |
| --- | --- | --- | --- | --- | --- | --- | --- |
|  | งวดสามเดือน (พันบาท) | | |  | งวดเก้าเดือน (พันบาท) | | |
|  | 2562 |  | 2561 |  | 2562 |  | 2561 |
| **ค่าตอบแทนผู้บริหารที่สำคัญ** |  |  |  |  |  |  |  |
| * ผลประโยชน์ระยะสั้น | 7,021 |  | 7,588 |  | 21,305 |  | 23,455 |
| * ผลประโยชน์หลังออกจากงาน | 659 |  | 1,043 |  | 2,535 |  | 3,145 |
| รวม | 7,680 |  | 8,631 |  | 23,840 |  | 26,600 |

1. **ลูกหนี้การค้า - สุทธิ**

ลูกหนี้การค้า - สุทธิ ณ วันที่ 30 กันยายน 2562 และวันที่ 31 ธันวาคม 2561 แยกตามอายุหนี้ที่ค้างชำระได้ดังนี้

|  |  |  |  |
| --- | --- | --- | --- |
|  | พันบาท | | |
|  | 2562 |  | 2561 |
| ยังไม่ครบกำหนดชำระ | 128,601 |  | 146,501 |
| ค้างชำระ : |  |  |  |
| ไม่เกิน 3 เดือน | 47,663 |  | 65,312 |
| ระหว่าง 3 เดือนถึง 6 เดือน | 14,557 |  | 19,728 |
| ระหว่าง 6 เดือนถึง 12 เดือน | 16,364 |  | 12,114 |
| เกินกว่า 12 เดือน | 6,070 |  | 4,905 |
| รวม | 213,255 |  | 248,560 |
| หัก ค่าเผื่อหนี้สงสัยจะสูญ | ( 6,070) |  | ( 4,906) |
| สุทธิ | 207,185 |  | 243,654 |

1. **ค่าใช้จ่ายค้างจ่ายและหนี้สินหมุนเวียนอื่น**

ค่าใช้จ่ายค้างจ่ายและหนี้สินหมุนเวียนอื่น ณ วันที่ 30 กันยายน 2562 และวันที่ 31 ธันวาคม 2561 มีดังนี้

|  |  |  |  |
| --- | --- | --- | --- |
|  | พันบาท | | |
|  | 2562 |  | 2561 |
| เจ้าหนี้อื่น | 6,849 |  | 8,879 |
| โบนัสพนักงานค้างจ่าย | 6,329 |  | 4,532 |
| ค่าใช้จ่ายและส่วนลดในการรับเงินค้างจ่าย | 4,294 |  | 5,889 |
| ค่านายหน้าค้างจ่าย | 3,243 |  | 3,316 |
| เจ้าหนี้กรมสรรพากร | 1,093 |  | 1,963 |
| เงินรับล่วงหน้าค่าสินค้า | 424 |  | 1,601 |
| อื่นๆ | 1,352 |  | 1,013 |
| รวม | 23,584 |  | 27,193 |

1. **หนี้สินผลประโยชน์พนักงานหลังออกจากงาน**

รายการเคลื่อนไหวของหนี้สินผลประโยชน์พนักงานหลังออกจากงานสำหรับงวดเก้าเดือนสิ้นสุดวันที่ 30 กันยายน 2562 และ 2561 มีดังนี้

|  |  |  |  |
| --- | --- | --- | --- |
|  | พันบาท | | |
|  | 2562 |  | 2561 |
| หนี้สินผลประโยชน์ของพนักงานหลังออกจากงาน ณ วันที่ 1 มกราคม | 14,313 |  | 15,454 |
| ต้นทุนบริการปัจจุบัน | 1,021 |  | 2,088 |
| ต้นทุนดอกเบี้ย | 258 |  | 221 |
| ต้นทุนบริการในอดีต | 1,687 |  | - |
| ค่าใช้จ่ายที่รับรู้เป็นรายการกำไรหรือขาดทุนในงบกำไรขาดทุนเบ็ดเสร็จ | 2,966 |  | 2,309 |
| กำไรจากการวัดมูลค่าประมาณการตามหลักคณิตศาสตร์ประกันภัย | ( 2,377) |  | - |
| ผลประโยชน์ของพนักงานที่จ่ายชำระในระหว่างงวด | ( 5,808) |  | - |
| หนี้สินผลประโยชน์พนักงานหลังออกจากงาน ณ วันที่ 30 กันยายน | 9,094 |  | 17,763 |

กำไรจากการวัดมูลค่าประมาณการตามหลักคณิตศาสตร์ประกันภัยข้างต้นประกอบด้วย (1) กำไรจากการปรับปรุงประสบการณ์เป็นจำนวนเงินประมาณ 4,727 พันบาท (2) กำไรจากการเปลี่ยนแปลงของสมมติฐานทางการเงินเป็นจำนวนเงินประมาณ 430 พันบาทและ (3) ขาดทุนจากการเปลี่ยนแปลงของสมมติฐานเชิงประชากรศาสตร์เป็นจำนวนเงินประมาณ 2,780 พันบาท

สมมติฐานที่สำคัญที่ใช้ในการคำนวณหนี้สินผลประโยชน์ของพนักงานหลังออกจากงานในปี 2562 และ 2561 มีดังนี้

อัตราคิดลด ร้อยละ 2.92 และร้อยละ 2.47 ต่อปีในปี 2562 และร้อยละ 1.93 ต่อปีในปี 2561

อัตราการขึ้นเงินเดือน ร้อยละ 5 ต่อปีในปี 2562 และร้อยละ 6 ต่อปีในปี 2561

อัตราการหมุนเวียนของพนักงาน ร้อยละ 2.87 - 34.38 ต่อปีในปี 2562 และร้อยละ 6 - 31 ต่อปีในปี 2561

ทั้งนี้ การเปลี่ยนแปลงของสมมติฐานที่สำคัญข้างต้นอาจมีผลต่อความอ่อนไหวของยอดคงเหลือของประมาณการหนี้สินผลประโยชน์พนักงานหลังออกจากงานซึ่งอาศัยข้อมูลตามรายงานการคำนวณของนักคณิตศาสตร์ประกันภัยดังนี้

|  |  |  |  |  |
| --- | --- | --- | --- | --- |
|  |  | หนี้สินอาจเพิ่มขึ้น (ลดลง) จากการ  เปลี่ยนแปลงของสมมติฐาน (พันบาท) | | |
| สมมติฐานที่สำคัญ |  | หากสมมติฐานเพิ่มขึ้น |  | หากสมมติฐานลดลง |
| อัตราคิดลด (เพิ่มขึ้น/ลดลงร้อยละ 0.5) | (433) | 469 |
| อัตราการขึ้นเงินเดือน (เพิ่มขึ้น/ลดลงร้อยละ 1.0) |  | 895 |  | (779) |
| อัตราการหมุนเวียนของพนักงาน (เพิ่มขึ้น/ลดลงร้อยละ 20.0) |  | (790) |  | 948 |

ในระหว่างปี 2561 สภานิติบัญญัติแห่งชาติได้อนุมัติและเห็นชอบให้มีการแก้ไขพระราชบัญญัติคุ้มครองแรงงาน พ.ศ. 2541 ในบางเรื่องซึ่งรวมถึงการเพิ่มค่าชดเชยให้แก่ลูกจ้างที่ทำงานมาเป็นระยะเวลาตั้งแต่ 20 ปีขึ้นไปจากเดิมเท่ากับอัตราค่าจ้างจำนวน 300 วันเป็นอัตราใหม่เท่ากับ 400 วันซึ่งต่อมาได้ถูกประกาศกำหนดเป็นกฎหมายในช่วงต้นเดือนเมษายน 2562 และมีผลบังคับใช้ในช่วงต้นเดือนพฤษภาคม 2562 ทั้งนี้ ฝ่ายบริหารของบริษัทได้ใช้ดุลยพินิจพิจารณาแล้วว่าการแก้ไขโครงการผลประโยชน์ของพนักงานดังกล่าว (การแก้ไขกฏหมาย) ได้เกิดขึ้นและมีผลบังคับใช้ใน   
ไตรมาสที่ 2 ของปี 2562 บริษัทจึงบันทึกต้นทุนบริการในอดีตส่วนที่เป็นผลจากการแก้ไขโครงการซึ่งมีจำนวนประมาณ 1.7 ล้านบาทในไตรมาสที่ 2 ของปี 2562 โดยแสดงรายการเป็นส่วนหนึ่งของต้นทุนในการจัดจำหน่ายและค่าใช้จ่ายในการบริหารเป็นจำนวนเงินประมาณ 1.3 ล้านบาทและ 0.4 ล้านบาท ตามลำดับ ในงบกำไรขาดทุนเบ็ดเสร็จสำหรับงวดเก้าเดือนสิ้นสุดวันที่ 30 กันยายน 2562

1. **ภาษีเงินได้**

ภาษีเงินได้นิติบุคคลที่บันทึกเป็นค่าใช้จ่าย (รายได้) สำหรับงวดสามเดือนและเก้าเดือนสิ้นสุดวันที่ 30 กันยายน 2562และ 2561 ประกอบด้วยรายการดังนี้

|  |  |  |  |  |
| --- | --- | --- | --- | --- |
|  |  | งวดสามเดือน (พันบาท) | | |
|  |  | 2562 |  | 2561 |
| ภาษีเงินได้ที่คำนวณจากกำไรทางบัญชี |  | 4,004 |  | 4,673 |
| ผลกระทบจากรายการที่ถือเป็นรายจ่ายทางภาษีไม่ได้ |  | 1,030 |  | 782 |
| ผลกระทบจากรายการที่สามารถหักเป็นรายจ่ายทางภาษีได้เพิ่มเติม |  | ( 1,092) |  | ( 94) |
| ภาษีเงินได้ของงวดปัจจุบันที่คำนวณจากกำไรทางภาษี |  | 3,942 |  | 5,361 |
| สินทรัพย์ภาษีเงินได้รอการตัดบัญชีลดลง (เพิ่มขึ้น) |  | 209 |  | ( 536) |
| ภาษีเงินได้ที่แสดงเป็นรายการกำไรหรือขาดทุนในงบกำไรขาดทุนเบ็ดเสร็จ |  | 4,151 |  | 4,825 |
|  |  |  |  |  |
|  |  | งวดเก้าเดือน (พันบาท) | | |
|  |  | 2562 |  | 2561 |
| ภาษีเงินได้ที่คำนวณจากกำไรทางบัญชี |  | 12,707 |  | 9,530 |
| ผลกระทบจากรายการที่ถือเป็นรายจ่ายทางภาษีไม่ได้ |  | 2,949 |  | 2,131 |
| ผลกระทบจากรายการที่สามารถหักเป็นรายจ่ายทางภาษีได้เพิ่มเติม |  | ( 1,223) |  | ( 159) |
| ภาษีเงินได้ของงวดปัจจุบันที่คำนวณจากกำไรทางภาษี |  | 14,433 |  | 11,502 |
| สินทรัพย์ภาษีเงินได้รอการตัดบัญชีเพิ่มขึ้น |  | ( 1,771) |  | ( 1,712) |
| ภาษีเงินได้ที่แสดงเป็นรายการกำไรหรือขาดทุนในงบกำไรขาดทุนเบ็ดเสร็จ |  | 13,662 |  | 9,790 |
|  |  |  |  |  |
| สินทรัพย์ภาษีเงินได้รอการตัดบัญชีลดลงในส่วนของกำไรเบ็ดเสร็จอื่น |  | 475 |  | - |

สินทรัพย์ภาษีเงินได้รอการตัดบัญชีที่แสดงในงบแสดงฐานะการเงิน ณ วันที่ 30 กันยายน 2562 และวันที่ 31 ธันวาคม2561 มีดังนี้

|  |  |  |  |  |
| --- | --- | --- | --- | --- |
|  |  | พันบาท | | |
|  |  | 2562 |  | 2561 |
| ผลกระทบของรายการซึ่งยังไม่สามารถถือเป็นรายจ่ายทางภาษี |  |  |  |  |
| - ค่าเผื่อหนี้สงสัยจะสูญ |  | 1,214 |  | 981 |
| - ค่าเผื่อสินค้าเสื่อมสภาพ |  | 1,788 |  | 681 |
| - หนี้สินผลประโยชน์ของพนักงานหลังออกจากงาน |  | 1,819 |  | 2,863 |
| รวม |  | 4,821 |  | 4,525 |

1. **การจ่ายเงินปันผล**

ในที่ประชุมสามัญผู้ถือหุ้นเมื่อวันที่ 24 เมษายน 2562 ผู้ถือหุ้นได้มีมติเป็นเอกฉันท์อนุมัติการประกาศจ่ายเงินปันผลจากผลการดำเนินงานปี 2561 ในอัตราหุ้นละประมาณ 0.0974 บาทเป็นเงินรวมประมาณ 30 ล้านบาทให้แก่ผู้ถือหุ้นโดยกำหนดจ่ายเงินปันผลดังกล่าวในวันที่ 16 พฤษภาคม 2562

ในที่ประชุมสามัญผู้ถือหุ้นเมื่อวันที่ 24 เมษายน 2561 ผู้ถือหุ้นได้มีมติเป็นเอกฉันท์อนุมัติการประกาศจ่ายเงินปันผลจากผลการดำเนินงานปี 2560 ในอัตราหุ้นละประมาณ 0.0812 บาทเป็นเงินรวมประมาณ 25 ล้านบาทให้แก่ผู้ถือหุ้นโดยกำหนดจ่ายเงินปันผลดังกล่าวในวันที่ 11 พฤษภาคม 2561

1. **ข้อมูลทางการเงินจำแนกตามส่วนงานดำเนินงาน**

งบกำไรขาดทุนซึ่งเน้นในส่วนของกำไรขั้นต้นเป็นข้อมูลทางการเงินที่สำคัญและเป็นข้อมูลหลักของบริษัทซึ่งถูกนำเสนอให้กับผู้มีอำนาจการตัดสินใจสูงสุดด้านการเงินอย่างสม่ำเสมอและถูกใช้ในการประเมินผลการดำเนินงานของส่วนงาน บริษัทมีส่วนดำเนินงาน (ซึ่งกำหนดจากส่วนงานที่รายงานเป็นการภายใน) ที่มีสัดส่วนเป็นสาระสำคัญสองส่วนงานคือ (1) อุปกรณ์และวัสดุสิ้นเปลืองและ (2) อุปกรณ์และเครื่องมือทางการแพทย์ บริษัทไม่มีรายการโอนระหว่างส่วนงาน นอกจากนี้ บริษัทไม่สามารถจำแนกข้อมูลสินทรัพย์และหนี้สินตามส่วนงานได้โดยไม่มีต้นทุนที่เกินจำเป็น

*ข้อมูลเกี่ยวกับส่วนงานดำเนินงานเชิงผลิตภัณฑ์สำหรับงวดเก้าเดือนสิ้นสุดวันที่ 30 กันยายน 2562 และ 2561 มีดังนี้*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | พันบาท | | | | | | | | | | |
|  | อุปกรณ์และวัสดุสิ้นเปลือง | | |  | อุปกรณ์และเครื่องมือ  ทางการแพทย์ | | |  | รวม | | |
|  | 2562 |  | 2561 |  | 2562 |  | 2561 |  | 2562 |  | 2561 |
| รายได้จากการขาย - สุทธิ | 487,571 |  | 400,788 |  | 48,573 |  | 65,633 |  | 536,144 |  | 466,421 |
| ค่าใช้จ่ายตามส่วนงาน - ต้นทุนขาย | (290,417) |  | (229,915) |  | (40,431) |  | (36,536) |  | (330,848) |  | (266,451) |
| ผลได้ตามส่วนงาน | 197,154 |  | 170,873 |  | 8,142 |  | 29,097 |  | 205,296 |  | 199,970 |
| บวก รายได้ที่ไม่ได้ปันส่วน |  |  |  |  |  |  |  |  |  |  |  |
| - กำไรจากอัตราแลกเปลี่ยน |  |  |  |  |  |  |  |  | 7,013 |  | 2,848 |
| - รายได้อื่น |  |  |  |  |  |  |  |  | 3,390 |  | 609 |
| หัก ค่าใช้จ่ายที่ไม่ได้ปันส่วน |  |  |  |  |  |  |  |  |  |  |  |
| - ต้นทุนในการจัดจำหน่าย |  |  |  |  |  |  |  |  | ( 75,941) |  | ( 83,537) |
| - ค่าใช้จ่ายในการบริหาร |  |  |  |  |  |  |  |  | ( 71,663) |  | ( 66,718) |
| - ต้นทุนทางการเงิน |  |  |  |  |  |  |  |  | ( 4,559) |  | ( 5,520) |
| - ค่าใช้จ่ายภาษีเงินได้ |  |  |  |  |  |  |  |  | ( 13,662) |  | ( 9,790) |
| กำไรสำหรับงวด |  |  |  |  |  |  |  |  | 49,874 |  | 37,862 |

ทั้งนี้ เพื่อเป็นการบริหารจัดการเกี่ยวกับการขายและสินค้าคงเหลือให้ได้ประโยชน์สูงสุดแก่กิจการ ในระหว่างงวดสามเดือนสิ้นสุดวันที่ 31 มีนาคม 2562 บริษัทได้ตัดสินใจยกเลิกกลุ่มสินค้าบางรายการที่ซื้อมาจากผู้ขายในต่างประเทศรายหนึ่งและได้ขายสินค้ากลุ่มดังกล่าวทั้งหมดออกไปให้แก่ตัวแทนในประเทศไทยของผู้ขายสินค้าดังกล่าว โดยยอดขาย ต้นทุนขายและกำไรขั้นต้นของสินค้าส่วนที่ขายออกไปซึ่งแสดงรายการเป็นส่วนหนึ่งของผลการดำเนินงานตามส่วนงาน “อุปกรณ์และวัสดุสิ้นเปลือง” และส่วนงาน “อุปกรณ์และเครื่องมือทางการแพทย์” สำหรับงวดเก้าเดือนสิ้นสุดวันที่ 30 กันยายน 2562 มีดังนี้

|  |  |  |  |  |  |
| --- | --- | --- | --- | --- | --- |
|  | พันบาท | | | | |
|  | อุปกรณ์และวัสดุสิ้นเปลือง |  | อุปกรณ์และเครื่องมือ  ทางการแพทย์ |  | รวม |
| รายได้จากการขาย - สุทธิ | 57,000 |  | 8,000 |  | 65,000 |
| ต้นทุนขาย | ( 43,089) |  | ( 6,544) |  | ( 49,633) |
| กำไรขั้นต้น | 13,911 |  | 1,456 |  | 15,367 |

*ข้อมูลเกี่ยวกับส่วนงานดำเนินงานเชิงภูมิศาสตร์สำหรับงวดเก้าเดือนสิ้นสุดวันที่ 30 กันยายน 2562 และ 2561*

บริษัทดำเนินธุรกิจในส่วนงานเชิงภูมิศาสตร์เดียวคือ ในประเทศไทย จึงไม่มีการนำเสนอข้อมูลเกี่ยวกับส่วนงานดำเนินงานเชิงภูมิศาสตร์ในข้อมูลทางการเงินระหว่างกาลนี้

บริษัทไม่มีสินทรัพย์ไม่หมุนเวียนใดๆ ที่ตั้งอยู่ในประเทศอื่นนอกเหนือจากประเทศไทย

*ข้อมูลเกี่ยวกับลูกค้ารายใหญ่ (ลูกค้าที่มียอดรายการค้าเกินกว่าร้อยละ 10 ของยอดรายการค้ารวม) สำหรับงวดเก้าเดือนสิ้นสุดวันที่ 30 กันยายน 2562 และ 2561*

บริษัทไม่มีรายการค้ากับลูกค้ารายใหญ่ จึงไม่มีการนำเสนอข้อมูลเกี่ยวกับลูกค้ารายใหญ่ในข้อมูลทางการเงินระหว่างกาลนี้

1. **อื่น ๆ**

ณ วันที่ 30 กันยายน 2562 บริษัทมี

1. ภาระผูกพันจากสัญญาเช่าและบริการที่เกี่ยวข้องสำหรับการเช่าที่ดินและอาคารคลังเก็บสินค้าของบริษัทกับบริษัทในประเทศแห่งหนึ่ง สัญญาดังกล่าวมีกำหนดระยะเวลา 6 ปีซึ่งจะสิ้นสุดลงในวันที่ 31 พฤษภาคม 2564 นอกจากนี้ บริษัทได้จ่ายเงินประกันการเช่าและบริการแก่ผู้ให้เช่าเป็นจำนวนเงินประมาณ 1.1 ล้านบาทซึ่งแสดงรายการเป็นส่วนหนึ่งของ “สินทรัพย์ไม่หมุนเวียนอื่น” ในงบแสดงฐานะการเงินบริษัทผูกพันที่จะต้องจ่ายค่าเช่าและค่าบริการภายใต้สัญญาดังกล่าวดังต่อไปนี้

|  |  |
| --- | --- |
|  | พันบาท |
| ครบกำหนดชำระภายในหนึ่งปี | 4,277 |
| ครบกำหนดชำระหลังจากหนึ่งปีแต่ไม่เกินห้าปี | 2,851 |
| รวม | 7,128 |

1. เลตเตอร์ออฟเครดิตที่ยังไม่ได้ใช้กับธนาคารในประเทศแห่งหนึ่งเป็นจำนวนเงินประมาณ 0.7 ล้านบาท
2. หนังสือค้ำประกันบริษัทซึ่งออกโดยธนาคารในประเทศสามแห่งให้แก่บริษัทเอกชนและหน่วยงานรัฐบาลหลายแห่งซึ่งเป็นลูกค้าของบริษัทเป็นจำนวนเงินรวมประมาณ 35.7 ล้านบาท
3. ภาระผูกพันจากการก่อสร้างอาคารสำนักงานแห่งใหม่เป็นจำนวนเงินรวมประมาณ 2.1 ล้านบาท (รวมภาษีมูลค่าเพิ่ม)
4. การไถ่ถอนหลักประกันประเภทเงินฝากธนาคารจำนวน 8 ล้านบาทซึ่งเคยใช้ค้ำประกันวงเงินกู้ยืมประเภทตั๋วสัญญาใช้เงินกับธนาคารในประเทศแห่งหนึ่งเนื่องจากบริษัทไม่ได้ใช้วงเงินดังกล่าวในปัจจุบัน นอกจากนี้ ในเดือนกันยายน 2562 บริษัทได้รับวงเงินกู้ยืมระยะสั้นประเภทตั๋วสัญญาใช้เงินและสัญญาทรัสต์รีซีทส์จากธนาคารต่างประเทศแห่งหนึ่งเพิ่มเติมเป็นจำนวนเงินรวม 50 ล้านบาท ซึ่งมีอัตราดอกเบี้ยอ้างอิงกับอัตราตลาด (ระหว่างร้อยละ 3.15 และ 3.22 ต่อปี)
5. **การอนุมัติข้อมูลทางการเงินระหว่างกาล**

ข้อมูลทางการเงินระหว่างกาลนี้ได้รับการอนุมัติให้ออกโดยที่ประชุมคณะกรรมการบริษัทเมื่อวันที่ 9 พฤศจิกายน 2562